《蕨萁叹》
元代·黄复圭

信州州官万钟粟，杀牛搥马日丝竹。信州乡民蕨作粮，三月怀饥聚头哭。

蕨萁开叶不可餐，蕨根有粉聊锄镵。偏攻性冷损胃气，民面生黄苦憔悴。

县不申闻郡不知，官仓有米重封闭。重封闭，将若何？

众人歌我蕨萁叹，九茎莫唱灵芝歌！

作者简介：元饶州安仁人，字君瑞。博学，与张仲举、危太朴以诗鸣于江右，顺帝至正间死于兵祸。